《春日杂兴十五首 其十四》
宋代·华镇

春华杂丹素，芳心馥椒兰。蝴蝶采其荣，交飞密为团。

轻须卷丝采，弱翅剪冰纨。栩栩婉有容，飞飞闲可观。

深丛密依倚，曲径恣盘桓。日昃芳气消，露晞黄粉乾。

繁华未零落，幽意已阑珊。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。